arnastofnun/IGC-2024 huggingface dataset:
Þjóðaratkvæðagreiðsla um stjórn fiskveiða Þingsályktunartillaga - þingskjal nr. 1695

139. löggjafarþing 2010–2011.

Þskj. 1695 - 884. mál.

Tillaga til þingsályktunar um þjóðaratkvæðagreiðslu um stjórn fiskveiða.

Flm.: Þór Saari, Birgitta Jónsdóttir, Margrét Tryggvadóttir.

Alþingi ályktar að efnt skuli til þjóðaratkvæðagreiðslu um þau frumvörp sem lögð hafa verið fram um breytingar á fiskveiðistjórnarkerfinu. Spurningin sem borin verði undir þjóðina í atkvæðagreiðslunni hljóði svo: „Hvaða fyrirkomulag vilt þú að haft verði við stjórn fiskveiða?“ Möguleg svör verði:

a. Samkvæmt frumvarpi ríkisstjórnarinnar (þskj. 1475, 827. mál, 139. lögþ.).

b. Samkvæmt frumvarpi Hreyfingarinnar (þskj. 1510, 839. mál, 139. lögþ.).

c. Hvorugt framangreindra.

Greinargerð.

Þingsályktunartillaga þessi er sett fram vegna þeirra frumvarpa sem nýverið hafa verið lögð fyrir Alþingi um breytingar á fiskveiðistjórnarkerfinu og þeirrar stefnu Hreyfingarinnar að öll stærri mál eigi að fara í þjóðaratkvæðagreiðslu en breytingar á fiskveiðistjórnarkerfinu eru eitt af þeim stóru og langvarandi deilumálum sem stjórnmálaflokkar á Alþingi hafa setið uppi með og ekki getað leyst. Tillagan er einnig í beinu framhaldi af umræðu um þessi mál á vettvangi stjórnmálanna þar sem forsætisráðherra hefur ítrekað lýst vilja sínum til þess að breytingar á fiskveiðistjórnarkerfinu eigi að fara í þjóðaratkvæðagreiðslu.

Frumvörpin eru um margt ólík og bjóða því upp á raunverulega valkosti en um það snýst einmitt alvörulýðræði, þ.e. um raunverulega valkosti. Frumvarp ríkisstjórnarinnar er sett fram sem málamiðlun ólíkra sjónarmiða sem fram komu í starfi nefndar sjávarútvegs- og landbúnaðarráðherra sem skilaði skýrslu sinni í september síðastliðnum. Frumvarp Hreyfingarinnar tekur hins vegar mið af almennum sjónarmiðum og leitast við að samræma byggðasjónarmið, réttlætissjónarmið og hagkvæmnissjónarmið með fáum en markvissum tillögum.

Í lögum um þjóðaratkvæðagreiðslur kemur fram að heimilt er að vísa lagafrumvörpum til þjóðaratkvæðis. Tillaga þessi gerir ráð fyrir að frumvörpin fari í hefðbundið umsagnarferli hjá viðkomandi nefnd og að því loknu verði innsendar athugasemdir gerðar opinberar og þá séu málin tilbúin til kynningar fyrir þjóðaratkvæðagreiðslu. Þjóðaratkvæðagreiðslan býður upp á þrjá valkosti, frumvarp ríkisstjórnarinnar, frumvarp Hreyfingarinnar og hvorugt.
Áætlun um alþjóðlega þróunarsamvinnu Íslands 2011–2014 Breytingartillaga - þingskjal nr. 1698

139. löggjafarþing 2010–2011.

Þskj. 1698 - 486. mál.

Breytingartillögur við till. til þál. um áætlun um alþjóðlega þróunarsamvinnu Íslands 2011–2014.

Frá utanríkismálanefnd.

1. Í stað 1. málsl. 3. mgr. komi tveir nýir málsliðir, svohljóðandi: Barátta gegn fátækt, félagslegu ranglæti, misskiptingu lífsgæða og hungri í heiminum sé forgangsmál í öllu þróunarstarfi og verði áfram þungamiðjan í stefnu Íslands í þessum efnum. Jafnframt verði lögð mikil áhersla á mannréttindi, jafnrétti kynjanna, réttindi barna, frið og öryggi.

2. Kaflinn Framlög orðist svo:

Íslensk stjórnvöld styðji markmið Sameinuðu þjóðanna (SÞ) um að iðnríki skuli veita sem nemur 0,7% af vergum þjóðartekjum (VÞT) til þróunarsamvinnu. Mörkuð verði sú stefna að Ísland muni á næstu tíu árum skipa sér í hóp þeirra ríkja sem leggja meira en sem nemur 0,7% af VÞT til þróunarsamvinnu. Framfylgt verði eftirfarandi áhersluatriðum:

a. Fylgt verði tímasettri áætlun um hækkun framlaga á gildistíma þessarar áætlunar, úr 0,21% í 0,28% af VÞT á tímabilinu 2011–2014, sbr. eftirgreinda töflu.

b. Hraðað verði hækkun framlaga við endurskoðun áætlunarinnar árið 2013.

c. Verði hagvöxtur meiri en nú er spáð komi framlögin til endurskoðunar en jafnframt tryggt að framlög til þróunarmála verði aldrei lægri að raungildi en árið 2011.

d. Árið 2017 renni 0,5% af VÞT til þróunarmála og árið 2019 renni 0,7% af VÞT til þróunarmála.

e. Sérstakir fjárlagaliðir fyrir samstarf við félagasamtök, Landgræðsluskóla Háskóla Sameinuðu þjóðanna (HSÞ), Alþjóðabankann og umhverfis- og loftslagsmál verði í fjárlögum 2012.

Áætlað er að þróun framlaga á gildistíma áætlunarinnar verði sem hér segir:

Fylgt verði eftirfarandi áætlun um skiptingu framlaga eftir fjárlagaliðum:

3. Í stað orðsins „Ofbeldissjóð UN Women“ í d-lið 3. tölul. IV. liðar í kaflanum Framkvæmd komi: styrktarsjóð á vegum UN Women til afnáms ofbeldis gegn konum.
Staðfesting samnings milli Íslands og Noregs um kolvetnisauðlindir á markalínum Þingsályktun - þingskjal nr. 1722

139. löggjafarþing 2010–2011.

Nr. 36/139.

Þskj. 1722 - 679. mál.

Þingsályktun um staðfestingu samnings milli Íslands og Noregs um kolvetnisauðlindir sem liggja yfir markalínur.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Noregs um kolvetnisauðlindir sem liggja yfir markalínur sem gerður var í Reykjavík 3. nóvember 2008.

Samþykkt á Alþingi 10. júní 2011.
Staðfesting samninga um veiðar úr norsk-íslenska síldarstofninum á árinu 2011 Þingsályktun - þingskjal nr. 1723

139. löggjafarþing 2010–2011.

Nr. 37/139.

Þskj. 1723 - 680. mál.

Þingsályktun um staðfestingu samninga um veiðar úr norsk-íslenska síldarstofninum á árinu 2011.

Alþingi ályktar að heimila ríkisstjórninni að staðfesta fyrir Íslands hönd eftirtalda samninga um veiðar úr norsk-íslenska síldarstofninum á árinu 2011 sem gerðir voru í London 21. október 2010:

1. Sameiginlega bókun um niðurstöður fiskveiðiviðræðna um stjórnun veiða úr norsk- íslenska síldarstofninum í Norðaustur-Atlantshafi á árinu 2011.

2. Samkomulag milli Íslands og Noregs um veiðiheimildir innan efnahagslögsögu Noregs norðan 62°N, fiskveiðilögsögu Jan Mayen og efnahagslögsögu Íslands á árinu 2011.

3. Samkomulag milli Íslands og Rússneska sambandsríkisins um veiðiheimildir innan efnahagslögsögu Íslands á árinu 2011.

Samþykkt á Alþingi 10. júní 2011.
Samningur milli Íslands og Færeyja um fiskveiðar innan íslenskrar og færeyskrar lögsögu 2011 Þingsályktun - þingskjal nr. 1724

139. löggjafarþing 2010–2011.

Nr. 38/139.

Þskj. 1724 - 739. mál.

Þingsályktun um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2011.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um fiskveiðar innan íslenskrar og færeyskrar lögsögu á árinu 2011 sem gengið var frá með bréfaskiptum í Reykjavík og Þórshöfn 18. og 22. febrúar 2011.

Samþykkt á Alþingi 10. júní 2011.
Ákvörðun EES-nefndarinnar um breyt. á XIII. viðauka við EES-samninginn, reglugerð nr. 216/2008 Þingsályktun - þingskjal nr. 1725

139. löggjafarþing 2010–2011.

Nr. 39/139.

Þskj. 1725 - 621. mál.

Þingsályktun um heimild til staðfestingar ákvörðunar sameiginlegu EES-nefndarinnar um breytingu á XIII. viðauka (Flutningastarfsemi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd fyrirhugaða ákvörðun sameiginlegu EES-nefndarinnar um breytingu á XIII. viðauka (Flutningastarfsemi) við EES-samninginn frá 2. maí 1992, og fella inn í samninginn reglugerð Evrópuþingsins og ráðsins (EB) nr. 216/2008, um sameiginlegar reglur um almenningsflug og um stofnun Flugöryggisstofnunar Evrópu og niðurfellingu tilskipunar ráðsins 91/670/EBE, reglugerðar (EB) nr. 1592/2002 og tilskipunar 2004/36/EB.

Samþykkt á Alþingi 10. júní 2011.
Fullgilding Singapúr-samnings um vörumerkjarétt Þingsályktun - þingskjal nr. 1731

139. löggjafarþing 2010–2011.

Nr. 40/139.

Þskj. 1731 - 677. mál.

Þingsályktun um fullgildingu Singapúr-samnings um vörumerkjarétt.

Alþingi ályktar að heimila ríkisstjórninni að fullgilda fyrir Íslands hönd Singapúr-samning um vörumerkjarétt sem var gerður 27. mars 2006.

Samþykkt á Alþingi 10. júní 2011.
Rannsókn á aðdraganda og orsökum erfiðleika og falls sparisjóðanna Breytingartillaga - þingskjal nr. 1745

139. löggjafarþing 2010–2011.

Þskj. 1745 - 866. mál.

Leiðrétting.

Breytingartillögur við till. til þál. um rannsókn á aðdraganda og orsökum erfiðleika og falls sparisjóðanna.

Frá allsherjarnefnd.

1. 1. mgr. orðist svo:

Hér er efni sem sést aðeins í pdf-skjalinu.

Alþingi ályktar, í samræmi við lög um rannsóknarnefndir, sbr. einnig ályktun þingsins um rannsóknarskýrslu Alþingis frá 28. september 2010, að skipa þriggja manna rannsóknarnefnd er leiti sannleikans um aðdraganda og orsök rekstrarerfiðleika og gjaldþrots sparisjóðanna á Íslandi.

2. D-liður 2. mgr. orðist svo: Leggja mat á hvort um mistök eða vanrækslu hafi verið að ræða við framkvæmd laga og reglna, eftirlit og endurskoðun hjá sparisjóðunum, hverjir kunni bera ábyrgð á því og hvernig niðurstöðum eftirlitsaðila var fylgt eftir.

3. Í stað dagsetningarinnar „1. september 2012“ í g-lið 2. mgr. komi: 1. júní 2012.
Rannsókn á aðdraganda og orsökum erfiðleika og falls sparisjóðanna Þingsályktun - þingskjal nr. 1781

139. löggjafarþing 2010–2011.

Nr. 42/139.

Þskj. 1781 - 866. mál.

Þingsályktun um rannsókn á aðdraganda og orsökum erfiðleika og falls sparisjóðanna.

Alþingi ályktar, í samræmi við lög um rannsóknarnefndir, sbr. einnig ályktun þingsins um rannsóknarskýrslu Alþingis frá 28. september 2010, að skipa þriggja manna rannsóknarnefnd er leiti sannleikans um aðdraganda og orsök rekstrarerfiðleika og gjaldþrots sparisjóðanna á Íslandi.

Nefndin skal í þessu skyni:

a. Varpa sem skýrustu ljósi á aðdraganda og orsakir rekstrarerfiðleika íslenskra sparisjóða sem leiddu m.a. til gjaldþrots margra þeirra og endurfjármögnunar annarra.

b. Meta starfshætti sparisjóðanna á undanförnum árum og varpa ljósi á hverjar séu helstu orsakir mismunandi árangurs rekstrar þeirra. Meðal annars verði fjármögnun og útlánastefna þeirra skoðuð, eignarhald, aukning stofnfjár, greiðslur arðs, kaup og sala stofnfjár og hlutafélagavæðing þeirra, svo og aðrir þættir sem kunna að skipta máli.

c. Gera úttekt á lagaramma og öðru starfsumhverfi sparisjóðanna og bera saman við starfsumhverfi sambærilegra fjármálafyrirtækja í nágrannalöndunum.

d. Leggja mat á hvort um mistök eða vanrækslu hafi verið að ræða við framkvæmd laga og reglna, eftirlit og endurskoðun hjá sparisjóðunum, hverjir kunni að bera ábyrgð á því og hvernig niðurstöðum eftirlitsaðila var fylgt eftir.

e. Koma með ábendingar og tillögur að breytingum á lögum, reglum, vinnubrögðum og skipulagi opinberrar stjórnsýslu sem miða að því að gera sparisjóðum kleift að starfa á þeim samfélagslegu og rekstrarlegu forsendum sem þeir voru stofnaðir á.

f. Gera ráðstafanir til þess að hlutaðeigandi yfirvöld fjalli um mál þar sem grunur leikur á um refsiverða háttsemi eða brot á starfsskyldum og gera jafnframt grein fyrir þeim málum í skýrslu til Alþingis.

g. Skila forseta Alþingis skýrslu eigi síðar en 1. júní 2012 um rannsóknina ásamt þeim samantektum og úttektum sem nefndin ákveður að láta vinna í þágu rannsóknarinnar.

Samþykkt á Alþingi 10. júní 2011.
Frestun á fundum Alþingis Þingsályktun - þingskjal nr. 1793

139. löggjafarþing 2010–2011.

Nr. 43/139.

Þskj. 1793 - 890. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 15. júní 2011 eða síðar, ef nauðsyn krefur, til 2. september 2011.

Samþykkt á Alþingi 11. júní 2011.
Prófessorsstaða tengd nafni Jóns Sigurðssonar forseta Þingsályktun - þingskjal nr. 1812

139. löggjafarþing 2010–2011.

Nr. 44/139.

Þskj. 1812 - 891. mál.

Þingsályktun um prófessorsstöðu tengda nafni Jóns Sigurðssonar forseta.

Alþingi ályktar – í tilefni af 200 ára fæðingarafmæli Jóns Sigurðssonar forseta 17. júní 2011 – að stofnuð verði prófessorsstaða tengd nafni hans.

Prófessorsstaðan verði við Háskóla Íslands en starfsskyldur þess sem henni gegnir verði m.a. við Rannsóknasetur Háskóla Íslands á Vestfjörðum og í samstarfi við Háskólasetur Vestfjarða.

Staðan verði auglýst og skipað í hana á fimm ára fresti eftir almennum reglum um prófessora. Heimilt verði að endurnýja skipunartímann einu sinni.

Prófessorinn hafi rannsóknar- og kennsluskyldu í sínu fagi. Eitt lykilverkefna verði að halda árlega ráðstefnur og námskeið í sumarháskóla á Hrafnseyri með innlendum og erlendum kennurum og fyrirlesurum.

Við skipun í prófessorsembættið verði höfð hliðsjón af því hvernig áætlun umsækjenda um rannsóknastarf og kennslu tengist lífi, starfi og arfleifð Jóns Sigurðssonar og efli þekkingu á sjálfstæðisbaráttu þjóðarinnar.

Alþingi ályktar að fela ríkisstjórninni að undirbúa málið þannig að prófessorinn geti tekið til starfa frá og með næstu áramótum.

Samþykkt á Alþingi 15. júní 2011.
Mótun þjóðaröryggisstefnu fyrir Ísland Breytingartillaga - þingskjal nr. 1825

139. löggjafarþing 2010–2011.

Þskj. 1825 - 723. mál.

Breytingartillaga við till. til þál. um mótun þjóðaröryggisstefnu fyrir Ísland.

Frá meiri hluta utanríkismálanefndar (ÁÞS, ÁI, BirgJ, BjörgvS, SDG, VBj).

Tillögugreinin orðist svo:

Alþingi ályktar að fela utanríkisráðherra að skipa nefnd tíu þingmanna til að vinna tillögur að þjóðaröryggisstefnu fyrir Ísland. Nefndin verði skipuð tveimur þingmönnum tilnefndum frá þingflokkum sérhvers eftirtalinna stjórnmálaflokka: Samfylkingarinnar, Sjálfstæðisflokks, Vinstri hreyfingarinnar – græns framboðs og Framsóknarflokks, auk eins tilnefnds af Hreyfingunni. Ráðherra skipi formann án tilnefningar.

Hlutverk nefndarinnar verði að fjalla um og gera tillögur um stefnu sem tryggi þjóðaröryggi Íslands á grundvelli her- og vopnleysis. Við mótun stefnunnar taki nefndin mið af áhættumatsskýrslu fyrir Ísland frá árinu 2009, stofnsáttmála Sameinuðu þjóðanna og öðrum alþjóðlegum skuldbindingum Íslands, m.a. um bann við kjarnorkuvopnum, samþykktum Alþingis um stefnu Íslands í afvopnunarmálum og frumvarpi til laga um friðlýsingu Íslands fyrir kjarnorkuvopnum og bann við umferð kjarnorkuknúinna farartækja (sbr. 18. mál 139. þings). Nefndin skilgreini meginforsendur stefnunnar og setji fram tillögur um markmið og leiðir til að ná þeim.

Nefnd þingmanna um mótun þjóðaröryggisstefnu skili tillögu til utanríkisráðherra svo fljótt sem verða má og eigi síðar en í júní 2012. Ráðherra leggi að því búnu tillögu að þjóðaröryggisstefnu Íslands fyrir Alþingi.
Staðgöngumæðrun Nefndarálit - þingskjal nr. 1867

139. löggjafarþing 2010–2011.

Þskj. 1867 - 310. mál.

Nefndarálit um till. til þál. um staðgöngumæðrun.

Frá minni hluta heilbrigðisnefndar.

Minni hlutinn er mótfallinn samþykkt þingsályktunartillögunnar vegna þeirrar eindregnu afstöðu sem þar birtist um að heimila eigi staðgöngumæðrun þótt með ströngum skilyrðum sé.

Minni hlutinn tekur undir álit meiri hluta félags- og tryggingamálanefndar um að ótímabært sé að skipa starfshóp til að semja lagafrumvarp um staðgöngumæðrun en að mikilvægt sé að skoða þau álitamál sem tengjast staðgöngumæðrun, þ.m.t. siðferðileg, heilsufarsleg, félagsleg og fjárhagsleg atriði. Mikilvægt er að huga að löggjöf og reynslu nágrannalandanna hvað varðar málefnið.

Minni hlutinn beinir því til velferðarráðherra að skipa starfshóp sem verði falið að skoða frekar þau álitamál sem bent var á af hálfu vinnuhóps fyrrverandi heilbrigðisráðherra um staðgöngumæðrun sem skilaði áfangaskýrslu um siðfræðileg, lögfræðileg og læknisfræðileg álitaefni. Af umsögnum sem nefndinni hafa borist má ráða að þörf sé frekari íhugunar og umræðu í samfélaginu sem síðan liggi til grundvallar opinberri stefnumótun sem velferðarráðherra ber ábyrgð á.

Minni hlutinn leggst gegn samþykkt tillögunnar.

Alþingi, 2. sept. 2011.

Þuríður Backman,

form., frsm.

Þórunn Sveinbjarnardóttir.

Sigríður Ingibjörg Ingadóttir.

Mörður Árnason.
Staðgöngumæðrun Frávísunartillaga - þingskjal nr. 1926

139. löggjafarþing 2010–2011.

Þskj. 1926 - 310. mál.

Frávísunartillaga í málinu: Till. til þál. um staðgöngumæðrun.

Frá Sigríði Ingibjörgu Ingadóttur og Merði Árnasyni.

Þar sem málið er vanrætt innan þings og í samfélaginu, og fyrir liggja verulegar athugasemdir í umsögnum um upphaflegt þingmál um staðgöngumæðrun, er lagt til að tillögunni verði vísað til ríkisstjórnarinnar.
Staðgöngumæðrun Breytingartillaga - þingskjal nr. 1932

139. löggjafarþing 2010–2011.

Þskj. 1932 - 310. mál.

Breytingartillögur við brtt. á þskj. 1866 [Staðgöngumæðrun].

Frá Skúla Helgasyni, Eygló Harðardóttur, Árna Þór Sigurðssyni og Birgittu Jónsdóttur.

1. Í stað orðanna „undirbúi frumvarp til laga sem heimili staðgöngumæðrun í velgjörðarskyni“ í 1. efnismgr. komi: verði falið að skoða álitamál um staðgöngumæðrun.

2. Í stað 2. og 3. efnismgr. komi ein ný málsgrein sem orðist svo:

Hópurinn hafi m.a. hliðsjón af niðurstöðum vinnuhóps fyrrverandi heilbrigðisráðherra sem skilaði áfangaskýrslu um siðferðileg, læknisfræðileg og lögfræðileg álitaefni tengd staðgöngumæðrun. Starfshópurinn skili niðurstöðum til velferðarráðherra sem flytji Alþingi skýrslu um málið að því loknu.
Mótun þjóðaröryggisstefnu fyrir Ísland Þingsályktun - þingskjal nr. 1945

139. löggjafarþing 2010–2011.

Nr. 45/139.

Þskj. 1945 - 723. mál.

Þingsályktun um mótun þjóðaröryggisstefnu fyrir Ísland.

Alþingi ályktar að fela utanríkisráðherra að skipa nefnd tíu þingmanna til að vinna tillögur að þjóðaröryggisstefnu fyrir Ísland. Nefndin verði skipuð tveimur þingmönnum tilnefndum frá þingflokkum sérhvers eftirtalinna stjórnmálaflokka: Samfylkingarinnar, Sjálfstæðisflokks, Vinstri hreyfingarinnar – græns framboðs og Framsóknarflokks, auk eins tilnefnds af Hreyfingunni. Ráðherra skipi formann án tilnefningar.

Hlutverk nefndarinnar verði að fjalla um og gera tillögur um stefnu sem tryggi þjóðaröryggi Íslands á grundvelli her- og vopnleysis. Við mótun stefnunnar taki nefndin mið af áhættumatsskýrslu fyrir Ísland frá árinu 2009, stofnsáttmála Sameinuðu þjóðanna og öðrum alþjóðlegum skuldbindingum Íslands, m.a. um bann við kjarnorkuvopnum, samþykktum Alþingis um stefnu Íslands í afvopnunarmálum og frumvarpi til laga um friðlýsingu Íslands fyrir kjarnorkuvopnum og bann við umferð kjarnorkuknúinna farartækja (sbr. 18. mál 139. þings). Nefndin skilgreini meginforsendur stefnunnar og setji fram tillögur um markmið og leiðir til að ná þeim.

Nefnd þingmanna um mótun þjóðaröryggisstefnu skili tillögu til utanríkisráðherra svo fljótt sem verða má og eigi síðar en í júní 2012. Ráðherra leggi að því búnu tillögu að þjóðaröryggisstefnu Íslands fyrir Alþingi.

Samþykkt á Alþingi 16. september 2011.
Fullgilding Árósasamnings um aðgang að upplýsingum o.fl. Þingsályktun - þingskjal nr. 1951

139. löggjafarþing 2010–2011.

Nr. 46/139.

Þskj. 1951 - 678. mál.

Þingsályktun um fullgildingu Árósasamnings um aðgang að upplýsingum, þátttöku almennings í ákvarðanatöku og aðgang að réttlátri málsmeðferð í umhverfismálum.

Alþingi ályktar að heimila ríkisstjórninni að fullgilda fyrir Íslands hönd samning um aðgang að upplýsingum, þátttöku almennings í ákvarðanatöku og aðgang að réttlátri málsmeðferð í umhverfismálum sem gerður var í Árósum 25. júní 1998.

Samþykkt á Alþingi 16. september 2011.
Ákvörðun EES-nefndarinnar nr. 56/2008 um breytingu á XX. viðauka við EES-samninginn Þingsályktun - þingskjal nr. 1959

139. löggjafarþing 2010–2011.

Nr. 47/139.

Þskj. 1959 - 578. mál.

Þingsályktun um staðfestingu ákvörðunar sameiginlegu EES-nefndarinnar nr. 56/2008 um breytingu á XX. viðauka (Umhverfisvernd) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 56/2008, frá 25. apríl 2008, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn reglugerð framkvæmdastjórnarinnar (EB) nr. 916/2007 frá 31. júlí 2007 um breytingu á reglugerð (EB) nr. 2216/2004 um staðlað og varið skráakerfi samkvæmt tilskipun Evrópuþingsins og ráðsins 2003/87/EB og ákvörðun Evrópuþingsins og ráðsins nr. 280/2004/EB.

Samþykkt á Alþingi 16. september 2011.
Ákvörðun EES-nefndarinnar nr. 50/2010 um breytingu á IX. og XII. viðauka við EES-samninginn Þingsályktun - þingskjal nr. 1960

139. löggjafarþing 2010–2011.

Nr. 48/139.

Þskj. 1960 - 581. mál.

Þingsályktun um staðfestingu ákvörðunar sameiginlegu EES-nefndarinnar nr. 50/2010 um breytingu á IX. viðauka (Fjármálaþjónusta) og XII. viðauka (Frjálsir fjármagnsflutningar) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 50/2010, frá 30. apríl 2010, um breytingu á IX. viðauka (Fjármálaþjónusta) og XII. viðauka (Frjálsir fjármagnsflutningar) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2009/44/EB frá 6. maí 2009 um breytingu á tilskipun 98/26/EB um endanlegt uppgjör í greiðsluuppgjörskerfum og uppgjörskerfum fyrir verðbréf og tilskipun 2002/47/EB um samninga um fjárhagslegar tryggingarráðstafanir að því er varðar tengd kerfi og skuldaviðurkenningar.

Samþykkt á Alþingi 16. september 2011.
Ákvörðun EES-nefndarinnar nr. 149/2009 um breytingu á XX. viðauka við EES-samninginn Þingsályktun - þingskjal nr. 1961

139. löggjafarþing 2010–2011.

Nr. 49/139.

Þskj. 1961 - 620. mál.

Þingsályktun um staðfestingu ákvörðunar sameiginlegu EES-nefndarinnar nr. 149/2009 um breytingu á XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 149/2009, frá 4. desember 2009, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2001/81/EB frá 23. október 2001 um landsbundin efri mörk losunar fyrir tiltekin loftmengunarefni.

Samþykkt á Alþingi 16. september 2011.
Ákvörðun EES-nefndarinnar nr. 35/2010 um breytingu á XIX. viðauka við EES-samninginn Þingsályktun - þingskjal nr. 1962

139. löggjafarþing 2010–2011.

Nr. 50/139.

Þskj. 1962 - 629. mál.

Þingsályktun um staðfestingu ákvörðunar sameiginlegu EES-nefndarinnar nr. 35/2010 um breytingu á XIX. viðauka (Neytendavernd) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 35/2010, frá 12. mars 2010, um breytingu á XIX. viðauka (Neytendavernd) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2009/22/EB frá 23. apríl 2009 um að setja lögbann til verndar hagsmunum neytenda.

Samþykkt á Alþingi 16. september 2011.
Ákvörðun EES-nefndarinnar nr. 85/2010 um breytingu á IX. viðauka við EES-samninginn Þingsályktun - þingskjal nr. 1963

139. löggjafarþing 2010–2011.

Nr. 51/139.

Þskj. 1963 - 647. mál.

Þingsályktun um staðfestingu ákvörðunar sameiginlegu EES-nefndarinnar nr. 85/2010 um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 85/2010, frá 2. júlí 2010, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2009/111/EB frá 16. september 2009 um breytingar á tilskipunum 2006/48/EB, 2006/49/EB og 2007/64/EB að því er varðar banka sem tengjast miðlægum stofnunum, tiltekna þætti eigin fjár, stórar áhættuskuldbindingar, fyrirkomulag eftirlits og krísustjórnun.

Samþykkt á Alþingi 16. september 2011.
Athugun á fyrirkomulagi fraktflutninga við austurströnd Grænlands Þingsályktun - þingskjal nr. 1964

139. löggjafarþing 2010–2011.

Nr. 52/139.

Þskj. 1964 - 476. mál.

Þingsályktun um athugun á fyrirkomulagi fraktflutninga við austurströnd Grænlands.

Alþingi ályktar að fela ríkisstjórninni að kanna vilja grænlensku landsstjórnarinnar til að láta meta hagkvæmni þess að breyta fyrirkomulagi vöruflutninga við austurströnd Grænlands í ljósi þeirra takmarkana sem núverandi sérleyfisfyrirkomulag hefur í för með sér fyrir byggðir þar.

Samþykkt á Alþingi 16. september 2011.